ജനകീയ കൃഷിക്കു പരമാവധി സഹായമെന്ന് മന്ത്രി പി. പ്രസാദ് ആലപ്പുഴ: കൃഷി ജനകീയ കാമ്ബയിനാക്കി മാറ്റണമെന്നും സര്ക്കാര് ഇതിനായി പരമാവധി സഹായം നല്കുമെന്നും കൃഷി മന്ത്രി പി. പ്രസാദ് പറഞ്ഞു. ജനപ്രതിനിധികള് ഇതിനായി മുന്കൈയെടുക്കണമെന്നും അദ്ദേഹം കൂട്ടിച്ചേര്ത്തു. ആലപ്പുഴ നഗരസഭയുടെ നേതൃത്വത്തില് ആലിശേരിയില് നടത്തിയ കൃഷിയുടെ രണ്ടാം ഘട്ട വിളവെടുപ്പ് ഉദ്ഘാടനം ചെയ്യുകയായിരുന്നു മന്ത്രി. ഇതരസംസ്ഥാനങ്ങളില് ഉത്പാദിപ്പിക്കുന്ന പച്ചക്കറികളെയാണ് നമ്മള് ആശ്രയിച്ചിരുന്നത്. ജനങ്ങള് ഒന്നിച്ചിറങ്ങിയാല് നമുക്ക് ആവശ്യമായ പച്ചക്കറികള് ഉത്പാദിപ്പിക്കാന് കഴിയുമെന്ന് ഈ ഓണക്കാലത്തും തെളിയിച്ചു. മൂന്നു ലക്ഷം ടണ്ണിനു മുകളില് പച്ചക്കറികളാണ് ഓണത്തിന് കേരളത്തില് ഉത്പാദിപ്പിച്ചത്. പച്ചക്കറി കൃഷിയില് സ്വയംപര്യാപ്തമാകുവാന് നമുക്ക് കഴിയുമെന്നാണ് ഇത്തരം അനുഭവങ്ങള് തെളിയിക്കുന്നതെന്നും മന്ത്രി പറഞ്ഞു. നഗരസഭാ വൈസ് ചെയര്മാന് പി.എസ്.എം ഹുസൈന് അധ്യക്ഷനായി. കൗണ്സിലര്മാരായ ബി. നസീര്, കെ. എസ്. ജയന്, ക്ലാരമ്മ പീറ്റര്, സിമി ഷാഫിക്കാന്, നജിത ഹാരിസ്, പ്രഭാ ശശികുമാര് തുടങ്ങിയവര് പങ്കെടുത്തു. എഡിഎസ് ചെയര്പേഴ്സണ് ഹേമലത നന്ദി പറഞ്ഞു.